Vissers gevra: ‘Wat heet jóú wurm?’ | News24
LAST UPDATED: 2019-05-19, 22:05
Vissers gevra: ‘Wat heet jóú wurm?’
Marienewurms en visaas: dr. Carol Simon, ’n marienebioloog van die Universiteit Stellenbosch, is lid van ’n span navorsers wat wil weet wat die aanvraag na borselwurms is as visvangaas langs die SA kuslyn. Hier is sy afgeneem met ’n gunsteling onder vissermanne – ’n ekstra lang bloedwurm.
ie Universiteit Stellenbosch (US) en vennote is besig met ’n studie oor die wurms wat deur plaaslike visvanggeesdriftiges gebruik word ten einde ’n taksonomiese sleutel en veldgids saam te stel.
Bloedwurms, wonderwurms, gruiswurms, maanskynwurms of poedingwurms – watter een van hierdie klomp gebruik vissermanne die meeste vir visaas en hoe kry hulle dit in die hande?
Dít is een van die vrae op ’n kortlys wat aan vissers versprei word deur die US en sy vennote, wat navorsers van Sanparke se Tuinroete Nasionale Park en die Knysnakom-projek insluit.
Dr. Carol Simon, ’n marienebioloog aan die US, sê die doel van hierdie vraelys is om ’n beter idee te kry van hoe groot die aanvraag na borselwurms is wat as aas gebruik word langs die Suid-Afrikaanse kuslyn.
Terselfdertyd hoop hulle ook om konsensus te bereik oor die algemene name wat in Suid-Afrika gebruik word om hierdie aasspesies te benoem.
“Ons navorsing toon dat algemene name waarmee na aasspesies verwys word, dikwels nie konsekwent gebruik word in veldgidse en inligtingsbrosjures en -pamflette nie en soms selfs nie eens in die wetenskaplike vaklektuur nie,” verduidelik sy.
Sy noem dat een so ’n algemene naam byvoorbeeld verwys na ’n groep soortgelyke wurms, óf na verskillende spesies; óf ’n wurm kan meer as een algemene naam hê.
Simon meen dié benaming kortwiek die doeltreffende bestuur van ’n belangrike hulpbron.
“Ons het foto’s van wurms wat gereeld bymekaargemaak word vir aas in die vraelys opgeneem en vra dan vir vissermanne om die algemeen bekende name daarvan vir ons te gee.
“Gegrond op hierdie inligting sal ons dan ’n lys saamstel volgens die algemene gebruik van die name.”
Die eindproduk sal ’n taksonomiese sleutel wees tot die visvangwurms van Suid-Afrika, met ’n bykomende identifikasie-veldgids vir vissermanne.
Simon sê hierdie werk is belangrik aangesien marienewurms belangrike ekologiese funksies vervul ten opsigte van riviermondings en sandstrande, maar is ook uiters belangrike hulpbronne vir bestaans-, sowel as stokperdjievissers.
Voorafgaande data dui daarop dat sommige spesies wat in Suid-Afrika gebruik word, ook wêreldwyd wyd verspreid voorkom.
“Ons moet regtig uitvind wat alles daarbuite is indien ons ’n ware idee wil kry van ons biodiversiteit. Met nuwe en opwindende diagnostiese tegnieke wat ontwikkel word, is taksonomie deesdae vergelykbaar met speurwerk of forensiese wetenskap.
“Ons wil weet waar hierdie spesies vandaan kom, hoe dit daar gekom het en of dit verwant aan ander spesies is,” sê sy.
Hierdie projek word gefinansier deur die Nasionale Navorsingstigting. Belangstellende vissers wat die vraelys wil invul, kan dit bekom by http://bit.ly/2yIadu7.
Daily Lotto: One player strikes it lucky 39 minutes ago Click here for the full list of lottery results